*Proiect*

**REZOLUȚIA**

Conferinței științifice internaționale **Republica Moldova: 25 ani de independență**

Participanții la Conferința științifică internațională „Republica Moldova: 25 de ani de independență” au adoptat următoarea Rezoluție.

1. Mișcarea de renaștere națională și pentru reformă democratică a culminat cu adoptarea la 27 august 1991 a Declarației de Independență, document care conține o încărcătură istorică și valorică deosebită pentru destinele poporului Republicii Moldova. Obiectivele strategice care au fost trasate în Declarație vizează edificarea statului de drept și a societății democratice, crearea economiei de piață, obținerea recunoașterii internaționale în calitate de subiect de drept și angajarea în procesele de cooperare bilaterală și multilaterală.
2. Declarația de Independență reflectă procesele de democratizare desfășurate în Europa la finele secolului XX, independența fiind concepută și tratată ca un act de justiție și reparare a unor nedreptăți săvîrșite la adresa poporului Republicii Moldova, însă problema identitară continuă să bulverseze societatea, rămînînd generator de conflicte, mai ales în condițiile că Republica Moldova n-a fost proclamată constituțional drept stat național.
3. După declararea suveranității și a independenței, Republica Moldova s-a angajat într-un proces complex al construcției de stat, al elaborării priorităților strategice și direcțiilor principale de politică internă și de politică externă, însă a căror implementare nu întotdeauna s-a soldat cu rezultate eficiente și fezabile, departe de așteptările participanților la Marile Adunări Naționale istorice din anii 1989-1991, întregului popor al Republicii Moldova. Inconsecvența și timiditatea promovării reformelor democratice, capacitatea foarte redusă de funcționalitate a instituțiilor puterii de stat și lipsa progreselor în modernizarea politico-juridică și social-economică, aprofundarea corupției, societatea civilă slab dezvoltată și insuficiența culturii democratice participative, întîrzierea demarării apropierii de Uniunea Europeană, lipsa de progrese în reglementarea conflictului din raioanele de est și situația geopolitică nefavorabilă, exodul migrației în masă, depopularea și reducerea capitalului uman, ignorarea științei și a cunoașterii în dezvoltarea durabilă societății, acești și alți factori au contribuit la transformarea Republicii Moldova în unul dintre cele mai sărace state din Europa, cu un nivel extrem de scăzut de trai al oamenilor, neîncredere sporită în autoritatea statului și instituții cu eficiență redusă, cu un grad înalt de incertitudine a oamenilor în viitorul lor și cu probleme grave la capitolul asigurarea și garantarea drepturilor și libertăților.
4. Statul Republica Moldova nu este un proiect eșuat sau unul falimentar, fără șanse de revigorare, modernizarea prin dezvoltare democratică, încrederea prin educarea patriotismului și coeziunea prin elaborarea, acceptarea și asumarea unei idei naționale pot fi asigurare prin prepararea și adoptarea unui program național complex și fezabil, proces la care Academia de Științe a Moldovei va participa plenar, contribuind și pe această cale la asigurarea științifică a politicilor de stat.

**Chișinău, 08 septembrie 2016**